雜述
作者：林泳
朝代：宋

paragraphs: 俗士心胸塞，高人眼目醒。
羅浮夜半日，南極海中星。
觀心無別法，問夢有前人。
夜或長於夜，身還外此身。
萬種由心造，千靈並我生。
病中聞蟻鬭，悟處喜馿鳴。
天因斷鼇立，人共倮蟲生。
積氣元無物，含靈總有情。
壞衲歸杜窖，還舟上玉天。
莫疑佛富貴，不信鬼神仙。
功名祇可笑，時命偶相當。
雞豕能爲帝，蚍蜉亦有王。
色界真魔界，仙鄉半醉鄉。
錯尋醒酒石，癡覓返魂香。
生白靈觀妙，飛玄隠韻奇。
不嫌崇有論，却愛步虛詞。
叱訶鄭玄日，撏扯義山時。
誰信塚中易，人疑崑裏詩。
檐夫通筆意，海客悟琴心。
禪法空中得，書生紙上尋。